b"\n_START_ARTICLE_\nWaldemar K\xc3\xb6lle\n_START_PARAGRAPH_\nWaldemar K\xc3\xb6lle var under 1. verdenskrig en tysk officer og kaptajnl\xc3\xb8jtnant, som fra 7. april 1917 blev kommandant p\xc3\xa5 det nybyggede marine-luftskib L 45, der f\xc3\xb8rst stationeredes i Ahlhorn og fra 5. juni i T\xc3\xb8nder. Under det s\xc3\xa5kaldte Silent Raid-bombetogt 19. oktober 1917 bombarderede han bl.a. Piccadilly Circus i London og undslap forf\xc3\xb8lgelse af engelske jagerfly, men f\xc3\xb8rtes bort i stor h\xc3\xb8jde af en kraftig vind og endte med at n\xc3\xb8dlande L 45 i Syd\xc3\xb8stfrankrig, hvor han holdtes som krigsfange indtil 1921.\n_START_SECTION_\nStationeret i Ahlhorn med L 45\n_START_PARAGRAPH_\nKaptajnl\xc3\xb8jtnant K\xc3\xb6lle overtog 7. april 1917 sammen med 1. officer Bernhard Dinter luftskib L 45 og stationeredes i Ahlhorn sydvest for Bremen._NEWLINE_K\xc3\xb6lle foretog i alt 12 rekognosceringer over Nords\xc3\xb8en og 3 bombetogter med L 45. Det ene bombetogt vides ikke hvorn\xc3\xa5r og kan v\xc3\xa6re udf\xc3\xb8rt sammen med Dinter, men han afl\xc3\xb8stes allerede i starten af maj 1917 af oberstl\xc3\xb8jtnant Sch\xc3\xbctz som 1. officer.\n_START_SECTION_\nL 45's bombetogt 23./24. maj 1917\n_START_PARAGRAPH_\nNatten mellem den 23. og 24. maj 1917 deltog K\xc3\xb6lle og Sch\xc3\xbctz ombord p\xc3\xa5 L 45 i et bombetogt planlagt mod London sammen med L 40 (E. Sommerfeldt), L 42 (Martin Dietrich), L 43 (Hermann Kraushaar) og L 47 (Richard Wolff)._NEWLINE_P\xc3\xa5 grund af skyd\xc3\xa6kke og vind var togtet en fiasko. Der kastedes 60 bomber over land og 1 person dr\xc3\xa6btes. L 40 undslap et flyveb\xc3\xa5dsangreb ved Terschelling.\n_START_SECTION_\nStationeret i T\xc3\xb8nder med L 45\n_START_PARAGRAPH_\nKort efter K\xc3\xb6lle og Sch\xc3\xbctz 5. juni 1917 flyttede L 45 til T\xc3\xb8nder blev den tidligere 1. officer Dinter kommandant for L 23 stationeret samme sted. Han omkom dog 21. august 1917, da L 23 under rekognoscering ud for den jyske vestkyst uventet blev skudt ned af et jagerfly lettet fra d\xc3\xa6kket af et hangarskib.\n_START_SECTION_\nSilent Raid-bombetogtet 19. oktober 1917\n_START_PARAGRAPH_\nFredag den 19. oktober 1917 kl. 11.25 forlod L 45 (K\xc3\xb6lle og Sch\xc3\xbctz) luftskibsbasen i T\xc3\xb8nder sammen med L 54 (Buttlar-Brandenfels) i et stort anlagt bombetogt mod England ledet af sidstn\xc3\xa6vnte, hvor i alt 11 super-zeppelinere (R-klasse og nyere) deltog. De 9 andre luftskibe kom fra Ahlhorn, Nordholz og Wittmundhafen. Mens en st\xc3\xa6rk kold vind var ved at bl\xc3\xa6se op fra nord fl\xc3\xb8j luftskibene over Nords\xc3\xb8en i 4,8\xc2\xa0km h\xc3\xb8jde.    _NEWLINE_Angrebet gik over i historien som Silent Raid, men selvom ingen af de opsendte 73 engelske jagerfly fik ram p\xc3\xa5 luftskibene, gik 5 af dem tabt efter de af den st\xc3\xa6rke nordenvind i stor h\xc3\xb8jde f\xc3\xb8rtes ned over fjendelandet Frankrig.   _NEWLINE_L 44 (Stabbert) blev skudt ned over Lorraine. L 49 (Gayer) og L 50 n\xc3\xb8dlandede i Haute-Marne, men L 50 lettede med 4 ombordv\xc3\xa6rende og forsvandt sporl\xc3\xb8st over Middelhavet. L 55 (Flemming) \xc3\xb8delagdes under n\xc3\xb8dlanding ved Werra-floden i Th\xc3\xbcringen.\n_START_SECTION_\nBombning af Northampton\n_START_PARAGRAPH_\nL 45 skulle if\xc3\xb8lge planen bombardere Sheffield og n\xc3\xa5ede kl. 20.20 planlagt kysten ved Withernsea ved Humber, men m\xc3\xa5tte dreje mod sydvest og var kl. 21.50 kun n\xc3\xa5et videre til omkring Leicester, hvor det blev opdaget af et RAF F.E.2b-jagerfly fra Royal Flying Corps, som affyrede 3 runder skud, men kunne ikke f\xc3\xb8lge med._NEWLINE_Der fortsattes sydover og kl. 22.45 indledte L 45 bombardement af Northampton med 22 bomber, heraf 9 brandbomber. Bomberne faldt over bydelene Kingsthorpe, Dallington, Far Cotton og endelig St. James End lige vest for baneg\xc3\xa5rden, hvor den 5. bombe ramte gennem taget p\xc3\xa5 Parkwood Street 46 og straks dr\xc3\xa6bte fru Eliza Gammons i sovev\xc3\xa6relset, mens hendes 13-\xc3\xa5rige tvillinged\xc3\xb8tre Gladys og Lily senere d\xc3\xb8de af deres brands\xc3\xa5r og shock.  _NEWLINE_En af bomberne fra Northampton vises nu p\xc3\xa5 Sywell Aviation Museum 10\xc2\xa0km nord\xc3\xb8st for byen.\n_START_SECTION_\nBombning af London\n_START_PARAGRAPH_\nL 45 fortsatte sydover, men omkring kl. 23.30 s\xc3\xa5 bes\xc3\xa6tningen en masse lys og Sch\xc3\xbctz r\xc3\xa5bte: 'London!'. Luftskibet var n\xc3\xa5et til den nordvestlige del af byen, hvor f\xc3\xb8rste bombe kastedes t\xc3\xa6t ved Hendon Aerodrome og gjorde en del skade p\xc3\xa5 Grahame-White flyfabrikken. _NEWLINE_P\xc3\xa5 ruten mod centrum fulgtes hovedvej A5 (Kilburn Road) og de n\xc3\xa6ste bomber faldt t\xc3\xa6t ved Cricklewood jernbanestationen.  _NEWLINE_Ved Piccadilly Circus smadrede en 300\xc2\xa0kg h\xc3\xb8jeksplosiv bombe hele facaden p\xc3\xa5 stormagasinet Swan & Edgar og dr\xc3\xa6bte 5 m\xc3\xa6nd og 2 kvinder, foruden at s\xc3\xa5re 18. De fleste ventede p\xc3\xa5 bus. Bomben spr\xc3\xa6ngte et hul med 10 fod i diameter og 4 fod i dybden ned til en k\xc3\xa6lder under gaden mellem stormagasinet og te-butikken Cabin. _NEWLINE_Syd for Themsen i Southwark-bydelen Camberwell \xc3\xb8delagde en bombe 3 huse i Albany Road t\xc3\xa6t ved Burgess Park, hvor der dr\xc3\xa6btes 10-12 personer og s\xc3\xa5redes mange, bl.a. i en fiske-restaurant, hvor en s\xc3\xb8mand p\xc3\xa5 orlov holdt fest. _NEWLINE_Endelig ramte en stor bombe Hither Green i den syd\xc3\xb8stlige bydel Lewisham og \xc3\xb8delagde 26 sm\xc3\xa5huse, hvor 15 d\xc3\xb8de og 8 s\xc3\xa5redes. 12 af de d\xc3\xb8de var b\xc3\xb8rn eller teenagere. De 8 d\xc3\xb8de var fra familien Kingston og de 4 fra familien Milgate.   Husene l\xc3\xa5 ved Glenview Road, som ved senere byfornyelse og byggeri af Hither Green jernbanestationen er omd\xc3\xb8bt til Nightingale Grove._NEWLINE_I det disede vejr h\xc3\xb8jt over London s\xc3\xa5 L 45's bes\xc3\xa6tning mindst 20 s\xc3\xb8gelys, men blev ikke opdaget. K\xc3\xb6lle fl\xc3\xb8j derp\xc3\xa5 \xc3\xb8stover og fors\xc3\xb8gte at g\xc3\xa5 ned i lavere h\xc3\xb8jde, men blev kort efter midnat opdaget over Medway af et RAF B.E.2c-jagerfly fl\xc3\xb8jet af l\xc3\xb8jtnant T. B. Pritchard fra No. 39 Home Defence Squadron og undveg ved at dreje sydover mod Hastings og udover den Engelske Kanal.\n_START_SECTION_\nN\xc3\xb8dlanding i Syd\xc3\xb8stfrankrig 20. oktober 1917\n_START_PARAGRAPH_\nUndsluppet forf\xc3\xb8lgelsen ud over den Engelske Kanal i en ekstrem h\xc3\xb8jde var bes\xc3\xa6tningen udsat for kraftig turbulens, frost og h\xc3\xb8jdesyge og luftskibet fik mekaniske problemer med styring og motorstop p\xc3\xa5 2-3 af de 6 motorer, men fortsatte ind over Belgien og Frankrig forbi Amiens og Compi\xc3\xa8gne med kurs mod det krigsneutrale Schweiz._NEWLINE_Ved 8-tiden passeredes Lyon i 500 meters h\xc3\xb8jde og et jagerfly fra Meyzieu \xc3\xb8st for byen sendtes afsted og jagede luftskibet mod syd over Saint-Marcellin (Is\xc3\xa8re), men over Vercors-h\xc3\xb8jlandet m\xc3\xa5tte flyet opgive og vende om med benzin-mangel._NEWLINE_Waldemar K\xc3\xb6lle valgte kl. 10.50 at n\xc3\xb8dlande p\xc3\xa5 en t\xc3\xb8rlagt \xc3\xb8 ved Bu\xc3\xabch-flodens venstre flodbred i kommunen Mison t\xc3\xa6t p\xc3\xa5 Laragne-Mont\xc3\xa9glin (nord for Sisteron) i regionen Provence-Alpes-C\xc3\xb4te d'Azur i Syd\xc3\xb8stfrankrig. Ikke alle mand n\xc3\xa5ede at springe ud i f\xc3\xb8rste omgang, men resten n\xc3\xa5ede senere sikkert ud, efter luftskibet havde lagt sig mod bjergsiden langs floden. Den i alt 19 mand bes\xc3\xa6tning fors\xc3\xb8gtes stoppet af landmandskonen madame Dupont, som ikke kunne forhindre, at luftskibet til sidst blev skudt i brand med en signalpistol.\n_START_SECTION_\nForh\xc3\xb8r og krigsfangenskab\n_START_PARAGRAPH_\nOm eftermiddagen l\xc3\xb8rdag den 20. oktober vistnok omkring kl. 16 f\xc3\xb8rtes den i alt 19 mand store bes\xc3\xa6tning til Laragne, hvor de kom under det f\xc3\xb8rste forh\xc3\xb8r af lokale gendarmer. If\xc3\xb8lge andre kilder k\xc3\xb8rtes de til Sisteron og interneredes der._NEWLINE_Waldemar K\xc3\xb6lle kom under forh\xc3\xb8r af lederen af det tyske departement major French og nedskrev 1. november 1917 en beretning om forh\xc3\xb8ret, som det senere lykkedes en udvekslet fange at udsmugle i sin st\xc3\xb8vleh\xc3\xa6l til luftskibschef Peter Strasser i Nordholz, som modtog den 25. april 1918. Heri afsl\xc3\xb8redes, at den britiske efterretningstjeneste Naval Intelligence Division havde detaljerede opdaterede informationer om de tyske marineluftskibe og alle deres kommandanter, bl.a. om Bockholts tophemmelige Afrika-mission. Advarslen resulterede i, at 3 personer fra luftskibsbasen i T\xc3\xb8nder og 2 fra Nordholz kom under mistanke for spionage og siges at v\xc3\xa6re blevet skudt. De n\xc3\xa6rmere omst\xc3\xa6ndigheder bliver n\xc3\xa6ppe opklaret, eftersom arkivmaterialet er g\xc3\xa5et tabt.  _NEWLINE_L 45's bes\xc3\xa6tning holdtes som krigsfanger indtil 1. verdenskrigs afslutning, hvor de blev frigivet, bortset fra Waldemar K\xc3\xb6lle, som mentes at have beg\xc3\xa5et krigsforbrydelser ved at myrde civile i henhold til Versaillestraktatens \xc2\xa7 228. Han forblev f\xc3\xa6ngslet i Roanne indtil 1921, men l\xc3\xb8sladtes derp\xc3\xa5 uden sigtelse."